[pic] | AZ EURÓPAI KÖZÖSSÉGEK BIZOTTSÁGA |

Brüsszel, 13.9.2007

COM(2007) 523 végleges

2007/0194 (CNS)

Javaslat:

A TANÁCS RENDELETE

a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelettől a 2008. évi területpihentetés tekintetében való eltérésről

(előterjesztő: a Bizottság)

INDOKOLÁS

1. A JAVASLAT HÁTTERE

- A javaslattétel okai és a javaslat célkitűzései

A javaslat előterjesztését a gabonapiaci helyzet indokolja. A területpihentetési támogatás iránti jogosultságokhoz kapcsolódó hektárok mezőgazdasági célokra történő felhasználása várhatóan további gabonamennyiségek termesztésére ösztönzi majd a mezőgazdasági termelőket, ami segíthet enyhíteni a piacon észlelhető feszültséget.

- Általános háttér

A gabonapiacot a 2007/2008-as gazdasági év kezdetén minden eddiginél magasabb árak jellemzik.

Az Európai Unió 2006/2007-es zárókészleteinek alacsony szintje azzal magyarázható, hogy az aratás időszakában jelentkező kedvezőtlen időjárási viszonyok következtében a 2006-os termés a vártnál alacsonyabb, mindössze 266 millió tonnányi volt. Az intervenciós készletek jelentős mértékben – 14 millió tonnáról 2,5 millió tonnára – apadtak a gazdasági év során; e készletek zömét a Magyarországon tárolt kukorica alkotja. Az intervenciós felvásárlásra felkínált mennyiségek nem voltak számottevőek. Az intervenció keretében tárolt gabonafélékből több mint 8 millió tonnát helyeztek el a belső piacon, beleértve 2,9 millió tonna búzát, 3,4 millió tonna kukoricát, 1,4 millió tonna árpát és mintegy 395 000 tonna rozst. A magánkészleteket illetően különböző becslések léteznek, de valamennyi elemző egyetért abban, hogy azok jelentős mértékben csökkentek 2006/2007-ben. Az EU-27-ek gabonabehozatala a becslések szerint 12,4 millió tonnát tett ki, szemben a 2005/2006-os gazdasági évben behozott 10 millió tonnával, míg a kivitt gabonafélék mennyisége 19,1 millió tonna volt, szemben a 2005/2006-ban kivitt 24,9 millió tonnával. Annak ellenére, hogy az euro/dollár árfolyam meglehetősen kedvezőtlenül alakult, visszatérítés nélkül is lehetséges volt gabonaféléket exportálni.

Ebben az évben az áprilisban beköszöntő száraz és szokatlanul meleg idő valószínűleg jelentős károkat okozott a várható terméshozam tekintetében. A nyugati tagállamokban ezt részben ellensúlyozták a jótékony hatású májusi esők, Európa délkeleti régiójában azonban továbbra is forró és száraz maradt az idő, különösen Romániában és Bulgáriában, amely országokat történelmi rekordokat döntő aszály sújtott. A 2007-es betakarításra vonatkozó előrejelzések szerint a tavalyihoz hasonló szintű terméshozam várható, ami az uniós magán-gabonakészletek további csökkenéséhez fog vezetni a 2007/2008-as gazdasági év végére. Világszinten a 2007/2008-as zárókészletek előreláthatólag minden korábbinál alacsonyabb szintre esnek vissza, különösen a főbb exportőr országokban.

Ebben a helyzetben egy „átlagos”, az általános trendeknek megfelelő terméshozamot eredményező 2008-as betakarítás és a 2008-as év tekintetében az európai uniós területpihentetésre vonatkozóan javasolt eltérés csupán a magánkészletek részleges újrafeltöltését tenné lehetővé, és a 2008/2009-es gazdasági év teljes zárókészlete alacsonyabb szinten lesz, mint a folyó gazdasági év nyitó készlete. Amennyiben 2008-ban gyenge betakarítási eredmények születnek, és ezekhez 10%-os mértékű területpihentetés társul, az komoly kockázatokat jelenthet a belső piac szempontjából.

A területpihentetést mint készletgazdálkodási eszközt egy olyan időszakban vezették be, amikor az uniós gabonatermesztési potenciál meghaladta az értékesítési lehetőségeket; ezt az eszközt 1988/89-től kezdve, önkéntes alapon alkalmazták. Az 1992-es reformot követően kötelezővé vált; az általános szabályozás alá tartozó termelőknek bejelentett földterületük meghatározott részét pihentetniük kellett ahhoz, hogy jogosultak legyenek a közvetlen kifizetésekre. A 2003-as reform után a mezőgazdasági termelők területpihentetési támogatás iránti jogosultságokat kaptak, amelyek abban az esetben jogosítják fel őket támogatás igénybevételére, ha minden egyes jogosultsághoz egy hektár pihentetett terület kapcsolódik.

A kötelezően pihentetett földterületek arányát kezdetben évente állapították meg, 1999/2000-ben azonban az egyszerűsítés érdekében állandó jelleggel 10%-ban rögzítették. Az egységes területalapú támogatási rendszert választó tagállamokban, azaz Lengyelországban, a Cseh Köztársaságban, Szlovákiában, Magyarországon, Litvániában, Lettországban, Észtországban, Cipruson, Bulgáriában és Romániában a mezőgazdasági termelők mentesülnek a területpihentetési kötelezettség alól.

A kötelezően pihentetett területek jelenleg 3,8 millió hektárt tesznek ki az Európai Unióban. Amennyiben a pihentetett területek arányát 0%-ban állapítanák meg, a ténylegesen újra művelés alá vont területek nagysága várhatóan 1,6 millió és 2,9 millió hektár között lenne. Átlagos trendekkel számolva ez előreláthatólag mintegy 10 millió tonnával növelné a piacra vitt gabonamennyiséget. Amennyiben a mezőgazdasági termelők úgy döntenének, hogy a földterületek lehető legnagyobb részét gabonafélék termelésére használják az egyéb növényi kultúrák – különösen az olajos magvak – rovására, ez a mennyiség a 17 millió tonnát is elérheti.

A pihentetett területek arányának nulla százalékban való megállapítása nem kötelezi a termelőket arra, hogy megműveljék földterületeiket. Önkéntes alapon továbbra is folytathatják a pihentetést, és alkalmazhatnak környezetvédelmi szabályozásokat. A feltételesség (cross-compliance) rendszere valamennyi szántóföld esetében érvényesül.

Végezetül megjegyzendő, hogy bár a területpihentetést piaci intézkedésként vezették be, számos régióban környezetvédelemi előnyökkel is járt. A hosszú távú kötelező területpihentetés megszüntetése kapcsán tehát felmerül a kérdés, hogy hogyan őrizhetők meg az említett előnyök. A Bizottság ezzel a problémával a KAP 2008-as felülvizsgálatának keretében foglalkozik majd.

- Meglévő rendelkezések a javaslat által szabályozott területen

A Tanács 1782/2003/EK rendelete (2003. szeptember 29.) a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról.

- Összhang az Unió egyéb szakpolitikáival és célkitűzéseivel

Állandó érvényű határozat meghozatalához elemzést kellene készíteni arról, hogy hogyan és milyen eszközökkel lehetne gondoskodni a területpihentetés kedvező környezeti mellékhatásainak fenntartásáról.

2. KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT

- Konzultáció az érdekelt felekkel

A javaslatot 2007. július 16-án a Mezőgazdasági Tanács elé terjesztették, és sajtóközleményt adtak ki róla. A mezőgazdasági termelőket, az ipart és a kereskedőket képviselő főbb európai társulások úgy nyilatkoztak, hogy támogatják a javaslatot[1].

A piaci helyzet súlyosságára való tekintettel a határozat meghozatala sürgős. A mezőgazdasági termelőknek tájékoztatást kell kapniuk, mielőtt a 2007. őszi vetésre vonatkozóan döntést hoznak.

- Szakvélemények összegyűjtése és felhasználása

Nem volt szükség külső szakértők bevonására.

- Hatásvizsgálat

Nem alkalmazható.

3. A JAVASLAT JOGI ELEMEI

- A javasolt intézkedés összefoglalása

A javaslat célja a kötelező területpihentetési arány 0%-ban való meghatározása a 2008-as évet illetően.

Ez az intézkedés az egységes támogatási rendszer működésével összefüggésben magában foglalja annak lehetővé tételét, hogy bármely támogatható hektár használata jogot biztosítson a területpihentetési támogatás iránti jogosultságnak megfelelő összegű támogatás igénybevételére, valamint hogy a pihentetett területet mezőgazdasági célokra használhassák.

- Jogalap

Az Európai Közösséget létrehozó szerződés 37. cikkének (2) bekezdése.

- A szubszidiaritás elve

A javaslat a Közösség kizárólagos hatáskörébe tartozik. A szubszidiaritás elve ennélfogva nem alkalmazandó.

- Az arányosság elve

A javaslat összhangban van az arányosság elvével, mivel egy esetleges gyenge 2008. évi gabonatermés potenciálisan komoly kockázatot jelentene a belső piacra nézve.

- Az eszközök megválasztása

A javasolt jogi eszköz: tanácsi rendelet.Más jogi eszközök a következő okból nem lennének megfelelőek: rendelet csak rendelettel módosítható.

4. KÖLTSÉGVETÉSI VONATKOZÁSOK

A trendeknek megfelelő terméshozamokkal számolva a területpihentetési arány 0%-ra történő csökkentése a becslések szerint nem vezet az intervenciós készletek növekedéséhez a 2008/2009-es gazdasági évben. A jelenlegi feszült piaci helyzetet, a magas piaci árakat és az előrelátható fejleményeket figyelembe véve a javaslat várhatóan nem jár további intervenciós készletek felhalmozódásával és kapcsolódó költségvetési kiadások felmerülésével a 2009-es és a 2010-es költségvetési évben.

5. TOVÁBBI INFORMÁCIÓK

- Egyszerűsítés

A javaslat rendelkezik az (uniós vagy nemzeti szintű) hatóságok közigazgatási eljárásainak egyszerűsítéséről.

A javaslatot a Bizottság munka- és jogalkotási programja a 2007/AGRI/052. hivatkozási szám alatt tartalmazza.

2007/0194 (CNS)

Javaslat:

A TANÁCS RENDELETE

a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelettől a 2008. évi területpihentetés tekintetében való eltérésről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikke (2) bekezdésének harmadik albekezdésére,

tekintettel a Bizottság javaslatára,

tekintettel az Európai Parlament véleményére[2],

mivel:

(1) Az 1782/2003/EK tanácsi rendelet[3] 54. cikke értelmében annak érdekében, hogy igénybe lehessen venni az egységes támogatási rendszer keretében nyújtott támogatásokat, minden területpihentetési támogatás iránti jogosultsághoz kapcsolódnia kell egy hektár pihentetett földterületnek.

(2) A gabonapiacot a 2007/2008-as gazdasági év kezdetén közösségi szinten és világszerte egyaránt minden eddiginél magasabb árak jellemzik. A 2006/2007-es közösségi zárókészletek alacsony szintje a vártnál rosszabb 2006-os termés következménye volt. A 2007-es termésre vonatkozó előrejelzések alapján sok a bizonytalanság a készletek újrafeltöltését illetően. A 2007/2008-as zárókészletek előreláthatólag világszerte minden korábbinál alacsonyabb szintre esnek vissza, különösen a főbb exportőr országokban. Mindezek fényében megállapítható, hogy még ha a 2008-as termés átlagos lenne is, a készletek nem növekednének számottevő mértékben, míg egy gyenge termés potenciálisan komoly kockázatoknak tenné ki a belső piacot. Ezenkívül a gabonaárak és -készletek jelentős hatást gyakorolnak más szántóföldi növénykultúrák (például az olajos magvak és a fehérjenövények) hozzáférhetőségére és áraira, valamint az állattenyésztési ágazatra, és ezáltal hozzájárulhatnak a kockázatoknak az említett egyéb ágazatokra való esetleges kiterjedéséhez.

(3) Következésképpen helyénvaló lehetővé tenni a 2008-as évre vonatkozóan a pihentetett területek mezőgazdasági célokra történő használatát,

ELFOGADTA EZT A RENDELETET:

1. cikk

Az 1782/2003/EK rendelet 54. cikkének (3) bekezdésétől eltérve a mezőgazdasági termelők 2008-ban nem kötelesek kivonni a termelésből területpihentetési támogatásra jogosult földterületet annak érdekében, hogy igénybe vehessék a területpihentetési támogatás iránti jogosultság által meghatározott összeget.

2. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

PÉNZÜGYI KIMUTATÁS | Fichefin/07/24545 REV1 OJ/mlc 6.1.2007 |

DÁTUM: 2007/8/16 |

1. | KÖLTSÉGVETÉSI MEGNEVEZÉS: 5/2/2001 | ELŐIRÁNYZATOK: 516 millió EUR (2007-es költségvetés) |

2. | CÍM: Javaslat: A Tanács rendelete a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelettől a 2008. évi területpihentetés tekintetében való eltérésről. |

3. | JOGALAP: A Szerződés 37. cikkének (2) bekezdése |

4. | CÉLKITŰZÉSEK: A piacon jelentkező feszültségek enyhítése a területpihentetési arány nulla százalékban való meghatározása és ezáltal a mezőgazdasági termelők további gabonamennyiségek termelésére történő ösztönzése révén. |

5. | PÉNZÜGYI KIHATÁSOK | 12 HÓNAPOS IDŐSZAK (millió EUR) | FOLYÓ PÉNZÜGYI ÉV 2007 (millió EUR) | KÖVETKEZŐ PÉNZÜGYI ÉV 2008 (millió EUR) |

5.0 | KIADÁSOK - AZ EK-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) - A NEMZETI HATÓSÁGOK TERHÉRE - EGYÉB | - | - | - |

5.1 | BEVÉTELEK - AZ EK SAJÁT FORRÁSAI (LEFÖLÖZÉSEK/VÁMOK) - NEMZETI SZINTŰ BEVÉTELEK | - | - | - |

2009 | 2010 | 2011 | 2012 |

5.0.1 | KIADÁSI ELŐIRÁNYZAT | - | - | - | - |

5.1.1 | BEVÉTELI ELŐIRÁNYZAT | - | - | - | - |

5.2 | A SZÁMÍTÁS MÓDJA: |

6.0 | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN/NEM |

6.1 | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN/NEM |

6.2 | SZÜKSÉG LESZ-E PÓTKÖLTSÉGVETÉSRE? | IGEN/NEM |

6.3 | SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? | IGEN/NEM |

ÉSZREVÉTELEK: A kötelezően pihentetendő területek arányának a 2008/2009-es gazdasági évre vonatkozóan javasolt, 0%-ra való csökkentése megközelítőleg 10 millió tonnával növelné az uniós gabonatermelést. A 2007. évi (2007/2008-as gazdasági év) igen alacsony terméshozamot követően a területpihentetési arány nulla százalékban való meghatározása következtében megnövekedett 2008. évi termelés, továbbá az általában a trendeknek megfelelő terméshozamokhoz való visszatérés újra kiegyensúlyozottabb helyzetet teremtene, biztosítva az élelmezési, takarmányozási és ipari célokra szükséges gabonamennyiséget az EU-ban, és lehetővé téve a magánkészletek bizonyos mértékű újrafeltöltését. A jelenlegi feszült piaci helyzetet és az előrelátható fejleményeket figyelembe véve a javaslat – normális időjárási viszonyok mellett – várhatóan nem jár további intervenciós készletek felhalmozódásával és kapcsolódó költségvetési kiadások felmerülésével a 2009-es és a 2010-es költségvetési évben. |

[1] A COPA/COGECA (A Mezőgazdasági Szakmai Szervezetek Bizottsága / Az Európai Unió Mezőgazdasági Szövetkezeteinek Általános Szövetsége) által 2007. július 2-án kiadott sajtóközlemény, valamint a jelenlegi és a jövőbeli uniós szakpolitikai keretfeltételekre vonatkozó közös észrevételek – European Grain and Oilseed Convention (a gabonafélékről és az olajos magvakról szóló egyezmény), Brüsszel, 2007. május 4., AAF (Európai Keményítőipari Szövetség), COCERAL (Európai Gabona- és Takarmánykereskedelmi Szövetség), FEDIOL (az Európai Unió olajnövény-termesztőit és növényiolaj-termelőit tömörítő szövetség), FEFAC (Európai Takarmánygyártók Szövetsége), EUROFLOUR (a malomipart és a lisztkereskedőket képviselő európai szervezet), GAM (az Európai Unió malomipari szövetségeinek csoportosulása).

[2] HL C …, …, …. o.

[3] HL L 270., 2003.10.21., 1. o. A legutóbb az 552/2007/EK rendelettel módosított rendelet.